Musiekvideo: Len Muller tref met nostalgiese enkelsnit | Maroela Media
Musiekvideo: Len Muller tref met nostalgiese enkelsnit
Len Muller (Foto: Nico Welgemoed)
Wat begin het as musiek vir 'n Kleinkaap Boutique Hotel-advertensieveldtog op kykNET, het gelei tot Len Muller se pragtige nuwe enkelsnit met die titel "Huis toe".
Muller vertel dat die hotel hom genader het om 'n kort musiekstuk te skryf vir hulle advertensie wat aan die einde van kykNET se komediereeks Hotel speel. "My platemaatskappy het egter meer potensiaal daarin raakgesien en my aangemoedig om 'n volledige liedjie daarvan gemaak."
"Huis toe", 'n nostalgiese akoestiese snit, is deur Gideon Botes verwerk. Dit gaan daaroor dat almal net vir 'n rukkie op aarde is voordat hulle eendag "huis toe" gaan. Muller sê hy het veral die gelykenis van die verlore seun in gedagte gehad toe hy dit geskryf het. Hy het ook daaraan gedink hoe hy al self verlore geraak en weer die pad huis toe moes vind.
Die lied bevat ook die Zoeloe-frase "Buyel' Ekhaya" wat "om terug te keer huis toe" beteken. Volgens die sanger wou hy nog altyd 'n liedjie in 'n ander taal as sy moedertaal skryf en is hy opgewonde oor die eerste tree wat hy in hierdie rigting geneem het.
Dié liedjie spog ook met 'n splinternuwe musiekvideo wat in Valsbaai deur Nico Welgemoed geskiet is en die regie en vervaardiging is deur Len se vrou, Chanél Muller, behartig.
Volgens Muller was 'n toneel uit die rolprent The Secret Life of Walter Mitty die inspirasie vir die video. In die musiekvideo skaats Len op 'n lang skaatsplank deur die mooiste dele van Suid-Afrika: Omring deur die asemrowende berge, reënboë en natuurskoon, is dit iets om te aanskou.
"Ek het nog nooit met 'n longboard tussen berge geskaats nie en ek het 'n week gehad om te leer voor ons die video moes verfilm. Hoewel die lied my geïnspireer het om iets nuuts te leer doen, het ek tog 'n paar keer amper geval."